Broj: 711-I-1437-P-357-18/19-06-18

Zagreb, 8. srpnja 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Antonia Markovića, zamjenika općinskog načelnika Općine Gunja,** pokrenutim Odlukom Povjerenstva broj: 711-I-641-P-357-18/19-05-18 od 14. ožujka 2019.,na 55. sjednici, održanoj 8. srpnja 2019., donosi sljedeću:

**ODLUKU**

1. **Istovremenim obnašanjem dužnosti zamjenika općinskog načelnika Općine Gunja te obavljanjem funkcije direktora u trgovačkom društvu DOM PARKET d.o.o. iz Gunje u razdoblju od stupanja na dužnost 30. svibnja 2017. do dana donošenja ove Odluke, dužnosnik Antonio Marković počinio je povredu članka 14. stavka 1. ZSSI-a.**
2. **Propustom prijenosa upravljačkih prava na temelju udjela u vlasništvu (temeljnom kapitalu) trgovačkog društva DOM PARKET d.o.o. iz Gunje na povjerenika u razdoblju od stupanja na dužnost 30. svibnja 2017. do dana donošenja ove Odluke, Antonio Marković počinio je povredu članka 16. stavka 1. ZSSI-a.**
3. **Za povrede ZSSI-a, opisane pod točkama I. i II. ove izreke, dužnosniku Antoniu Markoviću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne naknade u iznosu od 3.000,00 kn, koja će se izvršiti u 6 jednakih uzastopnih mjesečnih obroka, svaki u pojedinačnom iznosu od 500,00 kn.**
4. **Nalaže se dužnosniku Antoniu Markoviću da u roku od 60 dana od dana primitka ove Odluke razriješi situaciju povrede odredbe ZSSI-a opisanu u točki I. i II. ove izreke, a u protivnom će Povjerenstvo protiv dužnosnika pokrenuti novi postupak sukoba interesa.**

Obrazloženje

Povjerenstvo je na 43. sjednici, održanoj 14. ožujka 2019.g. pokrenulo postupak za odlučivanje o sukobu interesa protiv dužnosnika Antonia Markovića, zbog moguće povrede članka 14. stavka 1. koja proizlazi iz istovremenog obnašanja navedene dužnosti počevši od 30. svibnja 2017.g. i obavljanja poslova direktora u trgovačkom društvu DOM PARKET d.o.o. te zbog moguće povrede članka 16. stavka 1. ZSSI-a, koja proizlazi iz propusta prijenosa upravljačkih prava na temelju udjela u vlasništvu (temeljnom kapitalu) trgovačkog društva DOM PARKET d.o.o. na povjerenika.

Navedena Odluka o pokretanju postupka, kojom se u točki III. izreke dužnosnik poziva na dostavu očitovanja na razloge pokretanja postupka te na ostale navode iz obrazloženja Odluke, sukladno članku 39. stavku 3. ZSSI-a dostavljena je dužnosniku 27. ožujka 2019.g. elektroničkim putem, na temelju pristanka dužnosnika. Povjerenstvo nije zaprimilo pisano očitovanje dužnosnika do dana donošenja ove Odluke.

Ujedno, dužnosnik nije koristio mogućnost pristupa 55. sjednici Povjerenstva, o čijem je održavanju prethodno obaviješten putem adrese elektroničke pošte, koju je dužnosnik naznačio Povjerenstvu za potrebe komunikacije i dostave akata Povjerenstva.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Pri tom se napominje da sukladno članku 422. stavku 1. Zakona o trgovačkim društvima („Narodne novine“, broj 111/93, 34/99, 121/99, 52/00, 118/03, 107/07, 146/08, 137/09, 152/11, 111/12, 144/12, 68/13 i 110/15) upravu društva s ograničenom odgovornošću čini jedan ili više direktora.

Stoga dužnosnici, na temelju članka 14. stavka 1. u vezi s člankom 20. stavkom 3. ZSSI-a, za vrijeme obnašanja dužnosti, kao ni u razdoblju od dvanaest mjeseci nakon prestanka obnašanja dužnosti, ne mogu u trgovačkim društvima obavljati funkcije člana uprave odnosno direktora kao niti člana nadzornog odbora.

Člankom 16. stavkom 1. ZSSI-a propisano je da će dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona ili posebno tijelo. Sukladno istoj zakonskoj odredbi, ta osoba, odnosno posebno tijelo (povjerenik) djeluje glede ostvarivanja članskih prava i udjela u društvu u svoje ime, a za račun dužnosnika.

Vezano na odredbu članka 4. stavka 5. ZSSI-a, povjerenik ne može biti netko od članova obitelji dužnosnika niti druge osobe koje se osnovano mogu smatrati interesno povezane s dužnosnikom.

Potrebno je ukazati na razliku između upravljačke funkcije odnosno poslova upravljanja u trgovačkom društvu i upravljačkih prava, zbog čega postoje dvije različite stipulacije ograničenja odnosno zabrana u članku 14. i članku 16. ZSSI-a.

Zabrana iz članka 14. stavka 1. ZSSI-a u pogledu upravljačkih funkcija u trgovačkim društvima propisana je striktno i beziznimno i neovisno o vlasničkoj strukturi trgovačkog društva, dakle neovisno o tome je li u dužnosnik osobno imatelj udjela u temeljnom kapitalu vlasništvu konkretnog trgovačkog društva. S druge strane obveza prijenosa upravljačkih prava iz članka 16. stavka 1. ZSSI-a odnosi se na obvezu dužnosnika da prenese na povjerenika one ovlasti i prava, koja kao osnivač/član odnosno dioničar ima u skupštini toga trgovačkog društva.

Potrebno je napomenuti da se na dužnosnike koji dužnost obnašaju volonterski ne primjenjuje zabrana istovremenog obavljanja drugih poslova kao stalnog i redovitog zanimanja, propisana člankom 13. stavkom 2. ZSSI-a. Međutim, zabrana istovremenog obnašanja dužnosti i članstva u upravi trgovačkog društva iz članka 14. stavka 1. ZSSI-a primjenjuje se neovisno o tome obnaša li pojedini dužnosnik dužnost profesionalno (uz primanje plaće) ili volonterski i primaju li pritom volontersku naknadu ili ne. Isto tako, odredbe članka 16. ZSSI-a primjenjuju se neovisno o tome obnaša li dužnosnik dužnost profesionalno ili volonterski.

Na temelju članka 6. stavka 4. ZSSI-a, nakon izbora ili imenovanja na javnu dužnost, dužnosnik je dužan urediti svoje privatne poslove kako bi se spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve što je potrebno da odijeli privatni od javnog interesa. Ova odredba odnosi se na sukob interesa u širem smislu odnosno obvezu dužnosnika da svoje postupanje i situacije ažurno prilagode svim obvezama, ograničenjima i zabranama, propisanim odredbama ZSSI-a.

Povjerenstvo je, radi utvrđivanja relevantnih činjenica u ovom postupku izvršilo uvid u javno objavljene podatke sudskog registra nadležnog trgovačkog suda te u Izvješće o imovinskom stanju dužnosnika Antonia Markovića.

Dužnosnik je Povjerenstvu dana 5. srpnja 2017. podnio Izvješće o imovinskom stanju povodom stupanja na navedenu dužnost. U navedenom Izvješću dužnosnik je naveo podatak da dužnost zamjenika općinskog načelnika obnaša volonterski uz primanje volonterske naknade u mjesečnom neto iznosu od 1.200,00 kuna. Zatim, u rubrici „Podaci o poslovima dužnosnika tijekom obnašanja mandata“ dužnosnik je prijavio podatak da od 18. veljače 2014. obavlja poslove direktora u trgovačkom društvu DOM PARKET d.o.o. te je naveo da od ovog poslodavca prima plaću u mjesečnom neto iznosu od 5.000,00 kuna. Nadalje, u rubrici „Poslovni udjeli, dionice i vrijednosni papiri u poslovnim subjektima“ dužnosnik je prijavio podatak da je imatelj 1000 % poslovnog udjela odnosno udjela u vlasništvu trgovačkog društva DOM PARKET d.o.o., OIB: 30001009058, a uz to podatak da nije izvršen prijenos upravljačkih prava po osnovi navedenog poslovnog udjela.

Uvidom u izvadak iz sudskog registra Trgovačkog suda u Osijeku Povjerenstvo je utvrdilo da je pod matičnim brojem subjekta: 030073286, OIB: 30001009058 upisano trgovačko društvo DOM PARKET d.o.o., sa sjedištem u Gunji. Kao jedini osnivač i član toga trgovačkog društva upisan je Antonio Marković (s osobnim podacima kao podacima dužnosnika iz Izvješća o imovinskom stanju). Kao jedna od tri osobe ovlaštene za zastupanje tog trgovačkog društva upisan je također Antonio Marković, u svojstvu direktora s naznakom da je ova ovlast započela 4. veljače 2014.g.

Dužnosnik tijekom postupka nije osporio gore navedene činjenice niti je dostavio dokaz da bi u međuvremenu bio razriješen funkcije direktora društva DOM PARKET d.o.o. niti da bi prenio upravljačka prava na temelju poslovnog udjela u istom trgovačkom društvu na povjerenika.

Slijedom navedenog, iz prikupljenih podataka i dokumentacije Povjerenstvo je utvrdilo da je dužnosnik Antonio Marković počinio povredu članka 14. stavka 1. ZSSI-a, istovremenim obnašanjem dužnosti zamjenika općinskog načelnika Općine Gunja te obavljanjem funkcije direktora u trgovačkom društvu DOM PARKET d.o.o. iz Gunje u razdoblju od stupanja na dužnost 30. svibnja 2017. do dana donošenja ove Odluke.

Ujedno, Povjerenstvo je utvrdilo da je dužnosnik Antonio Marković počinio povredu te povredu članka 16. stavka 1. ZSSI-a, propustom prijenosa upravljačkih prava na temelju udjela u vlasništvu (temeljnom kapitalu) trgovačkog društva DOM PARKET d.o.o. iz Gunje na povjerenika u razdoblju od stupanja na dužnost 30. svibnja 2017. do dana donošenja ove Odluke.

Slijedom navedenog, Povjerenstvo je u točki I. i II. izreke utvrdilo povrede odredaba članka 14. stavka 1. i članka 16. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu određenih članaka navedenog zakona, među kojima su članak 14. i članak 16. stavak 1. ZSSI-a. Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je ocijenilo okolnost da je dužnosnik počinio dvije povrede ZSSI-a te da iste povrede nije otklonio do dana donošenja ove Odluke.

Člankom 44. stavkom 1. ZSSI-a propisano je da sankciju obustave isplate neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede Zakona.

Pritom se napominje da se plaćom, sukladno članku 4. stavku 1. ZSSI-a, smatra svaki novčani primitak za obnašanje dužnosti pa tako i volonterska naknada, koju prema navodu u podnesenim Izvješćima o imovinskom stanju prima dužnosnik Antonio Marković.

Kao okolnosti koje ublažavaju težinu povrede odredbi ZSSI-a te upućuju na potrebu izricanja niže sankcije, Povjerenstvo je uzelo u obzir okolnost da dužnosnik prvi puta obnaša javnu dužnost na temelju koje je obveznik odredaba ZSSI-a te činjenicu da dužnosnik ostvaruje temeljni prihod od nesamostalnog rada na funkciji direktora društva DOM PARKET d.o.o.

Kao okolnost koja ukazuje na veću težinu povrede i razlog zbog kojeg se ne izriče minimalna zakonom zapriječena kazna Povjerenstvo je cijenilo da dužnosnik čini utvrđene povrede u razdoblju duljem od dvije godine.

Cijeneći navedene okolnosti, Povjerenstvo smatra da je za utvrđene povrede ZSSI-a primjerena propisana sankcija iz članka 42. stavka 1. podstavka 2. u vezi s člankom 44. ZSSI-a, odnosno obustava isplate dijela neto mjesečne plaće u ukupnom iznosu od 3.000,00 kn, koja će trajati 6 mjeseci, a izvršit će se u 6 jednakih uzastopnih mjesečnih obroka, svaki u pojedinačnom iznosu od 500,00 kn. Stoga je Povjerenstvo donijelo odluku kao u točki III. izreke.

S obzirom da je u postupku utvrđeno da dužnosnik u vrijeme donošenja ove Odluke i nadalje obavlja funkciju direktora trgovačkog društva te da nije na povjerenika prenio upravljačka prava na temelju poslovnog udjela u predmetnom trgovačkom društvu, Povjerenstvo je u točki IV. izreke naložilo  dužnosniku da u roku od 60 dana od dana primitka ove odluke razriješi situaciju kojom čini utvrđenu povredu članka 14. stavka 1. i 16. stavka 1. ZSSI-a, pod prijetnjom pokretanja novog postupka.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Antonio Marković, elektroničkom dostavom
2. Objava na internetskoj stranici Povjerenstva
3. Pismohrana